ועדת העבודה, הרווחה והבריאות, כנסת 18, פרוטוקול מספר 620, 2012-01-17 10:00

אורלי לוי אבקסיס: בוקר טוב, אני שמחה לפתוח את ישיבת ועדת העבודה, הרווחה והבריאות של הכנסת, תאריך 17.1.2012, כ"ב בטבת התשע"ב, שעה 10:15.

אורלי לוי אבקסיס: הנושא היום זה הצעה לסדר היום במסגרת דיון מהיר בנוגע למכרז לשירותי בריאות התלמיד, של חבר הכנסת אורי אורבך, חבר הכנסת דב חנין, חבר הכנסת אורי מקלב ואנוכי, חברת הכנסת אורלי אבקסיס.

אורלי לוי אבקסיס: בנושא שעל סדר היום אנחנו דנים לא ישיבה ראשונה וגם לא שנייה.

אורלי לוי אבקסיס: אולי כבר נגמרו האצבעות לספור אותן.

יעקב ליצמן: וגם לא האחרונה, אני מניח.

אורלי לוי אבקסיס: סביר להניח.

אורלי לוי אבקסיס: הייתי רוצה לחשוב שזאת האחרונה ולעשות וי על זה.

אורלי לוי אבקסיס: יש לנו נושאים חשובים נוספים בוועדה הזאת שקשורים לבריאות.

יעקב ליצמן: אני אדבר אחרון.

אורלי לוי אבקסיס: אמרתי לך עוד טרם פתחתי את הדיון, שתהיה לך הזכות לבחור מתי לדבר.

אורלי לוי אבקסיס: אנחנו נכבד ונגן על זכותך זו.

אורלי לוי אבקסיס: הנושא שנמצא על השולחן הוא לא חדש, הוא נושא שלצערי הרב עבר יותר מידי ידיים.

אורלי לוי אבקסיס: ראשיתו בהחלטה די תמוהה של הממשלה, של משרד הבריאות, בניגוד לדעת מומחים ואנשי מקצוע במשרד הבריאות.

יעקב ליצמן: אפשר להגיד שזאת לא עמדתו של משרד הבריאות, זאת עמדתו של סגן שר הבריאות.

אורלי לוי אבקסיס: סגן שר הבריאות.

אורלי לוי אבקסיס: גם בעבר, כאשר התקבלה ההחלטה הזאת, סגן שר הבריאות, שהוא שר הבריאות בפועל, היה יושב-ראש ועדת הכספים.

אורלי לוי אבקסיס: הוא התרעם כנגד המהלך הזה, הוא הביע את דעתו.

אורלי לוי אבקסיס: אני רוצה להאמין ועדיין מאמינה שדעתו לא השתנתה גם היום בנוגע לכך שהנושא הזה של בריאות ילדנו, הרפואה המונעת, המעקב והחיסונים וכו' צריך להיות ולהישאר בידי המדינה.

אורלי לוי אבקסיס: רק כך נוכל להבטיח או לפחות לנסות ולעקוב אחרי מערך החיסונים הכללי במדינה, שמתחיל עם הילדים שלנו, במעקבים ובתכניות הבריאות שצריך וראוי להביא לילדים.

אורלי לוי אבקסיס: לצערי הרב, השיקולים של האוצר היו שיקולים כלכליים.

אורלי לוי אבקסיס: גם בשיקולים כלכליים המהלך לא צלח, המדינה הוציאה יותר כסף, הילדים קיבלו הרבה פחות.

אורלי לוי אבקסיס: אני יכולה להגיד לכם ששלושת הילדים שלי עדיין קטנים, לכן הם תחת השירות הזה.

אורלי לוי אבקסיס: לבת שלי יש טראומה מכל מה שקשור לחיסונים בבתי ספר.

אורלי לוי אבקסיס: זה מצריך לא מעט.

אורלי לוי אבקסיס: אנחנו בוועדה הזאת ניסינו כל הזמן לברר ולראות מה יש ביכולתנו, ביכולת של חברי הכנסת, של הפרלמנט הזה– החברים פה הם חברים קבועים.

אורלי לוי אבקסיס: בדרך כלל יש גם עוד - להחזיר כמעט פה אחד את השירות הזה לידי המדינה.

אורלי לוי אבקסיס: חשוב לי להגיד שהצלחנו ממש במעט גם לבקר את מה שלא היה טוב, לשים את האצבע, להצביע על הליקויים, על מה שצריך לתקן ואיך אנחנו רואים שזה צריך להיות מתוקן.

אורלי לוי אבקסיס: משרד הבריאות, בהנהלתו של הרב ליצמן, אימץ לפחות חלק מהטענות שלנו.

אורלי לוי אבקסיס: לפחות מחוז דרום חוזר עכשיו לידי המדינה.

אורלי לוי אבקסיס: אנחנו מקווים מאוד ורוצים לשמוע פה מה זה אומר, האם זו רק תחנה בדרך לכל השירות ,כמה זמן זה ייקח.

אורלי לוי אבקסיס: אנחנו מודעים לכך שקבלן אחרי קבלן, ואני לא באה להצביע על הקבלנים..

אורלי לוי אבקסיס: יכול להיות שמשהו בבסיס המובנה לא בריא, לא טוב, מה שגורם בסופו של דבר למן פס ייצור של חיסונים, של בדיקות לפי שניות, של אחיות שעובדות תחת קבלנים שמודדים להן זמן ולא מתנהגים בצורה הראויה.

אורלי לוי אבקסיס: מקצוע בשחיקה.

אורלי לוי אבקסיס: היה פה גם מנכ"ל המשרד באחד הפעמים שאמר שהוא מודע לכך שהמקצוע הזה הוא מקצוע בשחיקה.

אורלי לוי אבקסיס: יהיה קשה בעתיד לגייס אחיות, כי אחיות עושות לעצמן את החישוב, עושות הסבה מקצועית.

אורלי לוי אבקסיס: יכול להיות שכאשר נקבל את ההחלטה יהיה מאוחר מידי כי לא יהיה את מי לגייס.

אורלי לוי אבקסיס: אנחנו רוצים לדעת איפה הדברים עומדים, מה קורה ולאן פנינו.

אורלי לוי אבקסיס: בחר השר להמשיך להאזין לדברים ולתת הודעה בהמשך.

אורלי לוי אבקסיס: אנחנו נתחיל קודם כל עם חבר הכנסת דב חנין, אחד מהיוזמים של החוק.

דב חנין: תודה רבה, גברתי יושבת-הראש.

דב חנין: אכן, כמו שאמרת, ובצדק, זה לא דיון ראשון, אבל אני מקווה שזה דיון שיהיה בו שינוי.

דב חנין: אנחנו עוסקים בסוגיה שיש לה שני היבטים.

דב חנין: היבט אחד הוא הילדים, ההיבט השני הוא האחיות.

דב חנין: בשני ההיבטים אנחנו מגיעים לאותה מסקנה ולאותה תוצאה.

דב חנין: התלמידים שנמצאים בבתי הספר ובמוסדות החינוך הם בעצם ילדים שלמדינה יש אחריות גדולה עליהם.

דב חנין: יש לה גם אפשרות לתת להם שירות ומענה בלתי רגילים, כי הם נמצאים ברשותה, בחזקתה של המדינה, בחזקתה של המערכת הציבורית לאורך הרבה זמן, בכל יום חול בשבוע ולאורך שנים.

דב חנין: אנחנו מדברים על ילדים שנמצאים בבתי הספר, במערכות החינוך.

דב חנין: המדינה אחראית וגם מסוגלת לתת מענה.

דב חנין: המדינה ידעה בעבר לתת את המענה הזה.

דב חנין: כשלמדתי בבית הספר – נמאס לי לחזור על הסיפור הזה, אבל זאת האמת – הייתה אחות בבית הספר שהייתה האוזן הקשבת לא רק לחיסונים.

דב חנין: .

שלי יחימוביץ': לפי דעתי זה הסיפור שלי.

שלי יחימוביץ': גזלת אותו.

דב חנין: לא היינו באותו בית ספר.

קריאה: הם גזלו את הסיפור הזה מהילדים שלנו.

דב חנין: רבים יודעים לספר אותו, למרות שלא היינו כנראה באותו בית ספר.

יעקב ליצמן: בבית הספר שלי זה לא היה.

אורלי לוי אבקסיס: אולי היה אח.

דב חנין: אולי גם חבר הכנסת אגברייה יגיד שאצלו בבית הספר זה לא היה.

דב חנין: זה לא היה בכל בתי הספר, אבל זה היה בבתי ספר רבים.

דב חנין: חבל שלא בכולם, חבל שהיום זה בכלל לא.

דב חנין: כשלמדתי בבית הספר האחות הייתה המוסד בבית הספר.

דב חנין: איך אנחנו קלקלנו את אחת המערכות המרשימות, המופלאות שהיו לנו במדינת ישראל ובחברה הישראלית, מערכת שאולי הייתה צריכה הרחבה ותגבור.

דב חנין: במו ידנו חיסלנו אותה.

דב חנין: זאת אחת השאלות הקשות והנוקבות שאנחנו צריכים לשאול.

דב חנין: אחות בית הספר לא הייתה קבלן של חיסונים.

דב חנין: היו חיסונים.

דב חנין: זה היה התפקיד של האחות?

דב חנין: היו לה מיליון ואחד תפקידים נוספים.

דב חנין: היא הייתה פנויה לשמוע, היא הייתה פנויה לייעץ, היא הייתה חלק מהמערכת, היא הייתה חלק מהצוות של בית הספר.

דב חנין: כמו שלא עלה אז על דעתו של אף אחד שהמורים יהיו עובדי קבלן, גם לא עלה אז על דעתו של אף אחד שהאחיות תהיינה עובדות קבלן.

דב חנין: היום כנראה שהפרצה הזאת נעשתה, האחיות כבר עובדות קבלן.

דב חנין: היום רוצים לחדש וגם את המורים להפוך לעובדי קבלן.

דב חנין: מבחינת האחריות שלנו לילדי ישראל אנחנו חייבים להחזיר את האחיות לבתי הספר כעובדות של המערכת, כחלק מהצוות החינוכי והטיפולי שנמצא בבתי הספר.

דב חנין: מבחינת האחיות תנאי העבודה שלהן הם בלתי נסבלים, בלתי אפשריים.

דב חנין: המילה "אכזריים" היא מילה מתונה כדי לתאר את המצב שבו מצד אחד יש אחריות, מצד שני יש את דרישות הספקים, מצד שלישי אין שום אפשרות לעמוד בשום דבר, הכל כמובן בתנאים של עובדות קבלן.

דב חנין: אין מנוס אלא להחזיר את המערכת הזאת לאחריותה של המדינה.

דב חנין: נמצאת על שולחנה של הכנסת הצעת חוק, גברתי, שלך, נמצאת גם הצעת חוק שלי.

אורלי לוי אבקסיס: של חיים כץ.

דב חנין: נמצאת הצעת חוק של חיים כץ, נמצאת הצעת חוק של חברת הכנסת יחימוביץ, בוודאי של חברי כנסת נוספים.

דב חנין: את החקיקה הזאת חייבים לקדם.

דב חנין: חייבים להסדיר את הנושא בחקיקה.

דב חנין: למה?

דב חנין: מכיוון שלצערי הגדול משרד האוצר עדיין לא הבין את המסר.

דב חנין: אדוני סגן השר, אני מאוד מברך על המהלך שהחזרת את מחוז הדרום לידי המדינה.

יעקב ליצמן: ואשקלון.

דב חנין: ואשקלון.

דב חנין: המהלך הזה מוכיח שהדבר הזה אפשרי.

דב חנין: מה שמגיע לילדי הדרום מגיע גם לילדי הצפון, מה שמגיע לילדי הצפון מגיע אפילו לילדי שכונת התקווה בכפר שלם בתל-אביב.

דב חנין: אני יודע שהמכרז נקלע לקשיים.

דב חנין: אני חושב, גברתי היושבת-ראש - בצדק אמרת - שהבעיה היא לא הזכיינים, הבעיה היא השיטה.

דב חנין: כיוון שהמכרז נקלע לקשיים אני חושב שבקושי הזה צריך להשתמש כהזדמנות.

דב חנין: צריך לבטל את המכרז, להחזיר את המערכת הזאת לידי המדינה.

דב חנין: זאת ההזדמנות לעשות את זה.

מוריה אשכנזי: האחיות לא מוכנות להמשיך ולעבוד כעובדות קבלן.

מוריה אשכנזי: חד משמעי.

מוריה אשכנזי: המאבק איננו על שכר, המאבק הוא על תנאי העבודה של הקבלן.

מוריה אשכנזי: היותנו כאחיות קבלן אינה מאפשרת לנו לעבוד ולתת לתלמידים את הטיפול כמו שצריך וכמו שעשינו בעבר.

מוריה אשכנזי: שיטת העבודה הזאת הופכת את ילדי בתי הספר למצרך, או כמו שכותבים במכרז - לפרוצדורה.

מוריה אשכנזי: אם אני הולכת מבחינה מקצועית לפרוצדורה.

מוריה אשכנזי: .

מוריה אשכנזי: אני לא רוצה להיכנס לתחומים האלה, אבל פרוצדורה זה איזה שהוא מהלך כירורגי.

מוריה אשכנזי: אני בקטע הראשון יכולה להגיד שזאת הפלה.

מוריה אשכנזי: הגדרה בתחום הזה זאת פרוצדורה.

מוריה אשכנזי: אנחנו לא אחיות פרוצדורה, גם התלמידים הם לא פרוצדורה.

מוריה אשכנזי: הלאמת מחוז הדרום ראויה, אך מנגד ידוע כי מדובר במחוז קשה ועל כן הפיילוט הזה.

מוריה אשכנזי: .

מוריה אשכנזי: אני חוזרת בי מהמילה "פיילוט", כי הפיילוט הזה מחזיר אותי לתקופה נשכחה, כשהיה הניסיון לעשות פיילוט בטיפות חלב שעצרנו אותו.

מוריה אשכנזי: היום, באמצע ינואר.

מוריה אשכנזי: .

שלי יחימוביץ': זה פיילוט טוב.

שלי יחימוביץ': שם זה היה פיילוט רע.

אורלי לוי אבקסיס: היא אמרה שזה מעורר לה טראומות.

שלי יחימוביץ': כאן זה פיילוט של הלאמה, שם זה היה פיילוט של הפרטה.

מוריה אשכנזי: בוא נסתפק במילה "הלאמה".

יצחק קדמן: פיילוט זאת מילה מסוכנת כי אפשר לבטל אותה.

מוריה אשכנזי: הסתדרות האחיות הכריזה על סכסוך עבודה כנגד המדינה וכנגד אותה חברה קבלנית שעוסקת היום.

מוריה אשכנזי: זה לא ייתכן.

מוריה אשכנזי: אני אתן לכם שתי דוגמאות קיצוניות שנודעו לי היום.

מוריה אשכנזי: אחיות מאשקלון מוסעות לחסן בבית שאן.

מוריה אשכנזי: זאת באמת הכרת הארץ שלנו.

מוריה אשכנזי: ממש מקצועי.

מוריה אשכנזי: מה זה?

מוריה אשכנזי: להביא פה תפוקות?

מוריה אשכנזי: להוכיח שהחברה הזאת באיזה שהוא מקום מביאה תפוקות?

מוריה אשכנזי: תפוקות של מה?

מוריה אשכנזי: שהאחיות נכנסות למקום שהן בכלל לא יודעות איפה הן?

אורלי לוי אבקסיס: איפה?

אורלי לוי אבקסיס: בבית שאן?

מוריה אשכנזי: בבית שאן, או לנסוע לאזור של יהודה ושומרון עם מונית.

דורון קוטלר: זה בית שמש.

דורון קוטלר: תדייקי.

אורלי לוי אבקסיס: זה בזבוז זמן משווע.

אורלי לוי אבקסיס: אתה יודע כמה ילדים הייתם יכולים לחסן בזמן שהן נוסעות?

אורלי לוי אבקסיס: הייתם מחסנים עוד כיתה לפי שעון העבודה שלכם.

מוריה אשכנזי: אחיות שמוסעות מעבר לקו הירוק במוניות.

מוריה אשכנזי: .

אורלי לוי אבקסיס: אתן לא מתכוונות לחתום עם שום קבלן?

מוריה אשכנזי: לא.

מוריה אשכנזי: גם עם הקבלן הנוכחי.

מוריה אשכנזי: אנחנו מתכוונות להכריז על שביתה.

מוריה אשכנזי: אנחנו יוצאות לשביתה.

אורלי לוי אבקסיס: אחיות לא יחתמו.

שלי יחימוביץ': מה זה לא מוכנות לחתום?

שלי יחימוביץ': זה לא שהן לא חותמות.

שלי יחימוביץ': הן בכלל סחורה, חומר שסוחרים בו.

שלי יחימוביץ': מישהו שואל אותן בכלל?

מוריה אשכנזי: אנחנו סחורה.

אורלי לוי אבקסיס: הן גם יכולות לומר שהן לא יעבדו במקצוע הזה אם זה יהיה תחת קבלן.

אורלי לוי אבקסיס: זה המסר שנראה לי שמנסים להעביר פה.

מוריה אשכנזי: האחיות של בריאות הציבור שעובדות בבריאות התלמיד..

מוריה אשכנזי: במסגרת הסתדרות האחיות הוכרז על סכסוך עבודה.

מוריה אשכנזי: כבוד הרב ליצמן יודע את זה.

מוריה אשכנזי: גם במסגרת של הקבלן הנוכחי האחיות יצאו לשביתה.

מוריה אשכנזי: אנחנו לא מוכנות יותר.

שלי יחימוביץ': גברתי יושבת-הראש, סגן השר ליצמן לא אימץ את הבקשות שלנו, הוא היה מהקבוצה של ראשי חץ שנאבקו להחזיר את השירות הזה.

שלי יחימוביץ': למען הדיוק ההיסטורי צריך להגיד שהוא לא היה צריך את ההמלצות שלנו.

שלי יחימוביץ': הוא נלחם על זה כחבר כנסת וכיו"ר ועדת כספים.

אורלי לוי אבקסיס: פתחתי עם זה את הדיון.

שלי יחימוביץ': אני - לפחות מהיום שאני חברת כנסת - שותפה לקבוצה הזאת כבר 6 שנים.

מוריה אשכנזי: אני מעידה על כך שזה נכון.

שלי יחימוביץ': אני מניחה שלא המצאתי את הגלגל, לפני היו עוד כאלה שנאבקו על הדבר הזה.

שלי יחימוביץ': אנחנו באמת בסוג של מאבק סיזיפי.

שלי יחימוביץ': אני קוראת לזה סיזיפי כי זה סיזיפוס שמנסה להעלות את האבן למעלה ההר והיא כל פעם מתגלגלת למטה.

שלי יחימוביץ': אנחנו שוב ושוב ברטוריקה הזאת, אבל אין ברירה.

שלי יחימוביץ': יכול להיות שאנחנו נמצאים על סיפו של עידן חדש, שבו הדברים שלנו שהם כל כך נכונים, כל כך צודקים, כל כך מובנים מאליהם, נופלים על איזה שהן אוזניים קרויות וצריך להתכתב פה עם המציאות.

שלי יחימוביץ': מדובר בהפרטת שירותי חברה בסיסיים.

שלי יחימוביץ': יש אצלנו ויכוח על גבולות ההפרטה, מה אפשר להפריט, מה אי אפשר להפריט.

שלי יחימוביץ': אי אפשר להפריט רפואה מונעת, אי אפשר להפריט מחויבות בסיסית של המדינה לאזרחים שלה.

שלי יחימוביץ': זאת חציית הגבול הכי עזה, חמורה וקיצונית של שירות רווחה ובריאות בסיסי שהמדינה מחויבת לספק לאזרחיה והיום מספקים אותו קבלנים.

שלי יחימוביץ': זה דבר שהוא בלתי מתקבל על הדעת.

שלי יחימוביץ': למרות שאני סוציאליסטית אני לא חושבת שצריך להלאים בחזרה את כל הדברים שהופרטו, אבל זה מסוג הדברים שצריכים להיות מולאמים כאן ועכשיו, בדיוק כמו שהמעונות לקשישים ניצולי שואה פגועי נפש אסור שיהיו בידי קבלנים.

שלי יחימוביץ': זה הרבה מעבר לקו הגבול.

שלי יחימוביץ': זאת סוגיית ההפרטה.

אורלי לוי אבקסיס: חשוב להדגיש שהרצון לחסוך הוציא הרבה יותר כסף מקופת המדינה בגלל ההבנה שצריך לעשות הסכמים עם שירותי חירום וכדומה, שזאת הוצאה של עוד 20 מיליון בנוסף לתחשיב הבסיסי.

שלי יחימוביץ': את זה אנחנו תמיד רואים בהפרטות.

שלי יחימוביץ': ראינו את זה בבניית הכלא הפרטי, שהיה אמור להיות מאוד חסכוני ובסוף התברר שהוא עלה פי כמה מכלא בבעלות המדינה.

שלי יחימוביץ': זה בכלל תרגילים אחרים.

שלי יחימוביץ': בסוף יש את הדלתא של הרווח לקבלן.

שלי יחימוביץ': הדלתא של הרווח לקבלן לא צריכה ללכת לקבלן, היא צריכה ללכת למדינה, היא צריכה ללכת לאחיות.

שלי יחימוביץ': מדובר כאן בעבדות של קבוצת עובדות שהן משכילות, הן למדו, הן מיומנות במקצוע, יש להן פרופסיה.

שלי יחימוביץ': הן היו אמורות להיות במעמד הביניים, אבל הן עניות.

שלי יחימוביץ': הן עובדות קבלן במלוא מובן המילה.

שלי יחימוביץ': עכשיו, כאשר אנחנו שומעים את שר האוצר מגלגל עיניים ואומר כמה מסכנים עובדי הקבלן, הוא צריך להבין שהוא בעצם מעצים את התופעה הזאת של עבדות, של נשים משכילות בנות המעמד הביניים שנמצאות היום בתחתית החבית של סולם ההשתכרות והביטחון התעסוקתי.

שלי יחימוביץ': הסוגייה הבאה בתור, שהיא כמובן לא נופלת בחשיבותה ונגזרת מזה, זאת ההפקרה של התלמידים.

שלי יחימוביץ': אמר כאן דב וגם אני אמרתי לא פעם, שאחד הזיכרונות היותר מתוקים שלי כתלמידה זה איך כשהייתי נפצעת, הייתי חולה או לא מרגישה טובה הייתי רצה למשרד של האחות שהייתה מטפלת, שהייתה מאתר בעיות.

שלי יחימוביץ': היא הייתה גם מאתרת ילדים מוכים, מאתרת בעיות גדילה.

שלי יחימוביץ': היום הילדים האלה פשוט מופקרים.

שלי יחימוביץ': זאת התוצאה.

שלי יחימוביץ': כשעובדים לפי ראש, כשהאחיות סחורה, כשהתלמידים הם סחורה או משהו שצריך לספק לפי כמויות, אז אין ספק שבריאותם של הילדים נפגעת.

שלי יחימוביץ': זה מוביל אותי לדבר הרביעי, שהוא הכי קריטי ברמה הממלכתית והלאומית, והוא הרפואה המונעת.

שלי יחימוביץ': רפואה מונעת משובחת היא אחד הסממנים של מדינה מפותחת.

שלי יחימוביץ': מדינת ישראל הצטיינה בזה במחצית הראשונה של חייה.

שלי יחימוביץ': מדינת ישראל זכתה לפרסים של ארגון הבריאות הבינלאומי, היא הייתה לשם דבר בעולם בגלל אחיות בריאות התלמיד ובגלל טיפות חלב.

שלי יחימוביץ': מדובר בשני שירותים ייחודיים שהצטיינו בהם, לכן תמותת התינוקות אצלנו הייתה הנמוכה בעולם, לכן היינו דוגמה ומופת לכל העמים.

שלי יחימוביץ': עכשיו הפגיעה הישירה היא ברפואה המונעת.

שלי יחימוביץ': רק אדם מאוד טיפש ומאוד צר מוחין, שהחשיבה שלו לא מרחיקה לעשור הבא אלא רק לרגע הזה שבו אפשר לחסוך בגרוש שמתחת לפנס, לא מבין שעל כל שקל שמשקיעים ברפואה מונעת חוסכים כסף למדינה.

שלי יחימוביץ': יש כאן סוגייה כלכלית.

שלי יחימוביץ': הילדים האלה שלא מחוסנים היום, והם לא מחוסנים, יחזרו אלינו אחרי זה בגלים של חולי צפדת, שעלת, חצבת, אפילו פוליו, רחמנא ליצלן.

עפו אגבאריה: לא מזמן הייתה מגפה של פוליו.

שלי יחימוביץ': זה ייפול כמעמסה איומה על מערכת הבריאות, שממילא מאוד מוחלשת ומקוצצת.

שלי יחימוביץ': האם אז תהיה הקטסטרופה כמו האסון בכרמל?

שלי יחימוביץ': שייבשו את שירותי הכבאות עוד ועוד עד שמדינת ישראל לא יכלה לשריפה שעה שהיא יכולה לכל אויביה ומחזיקה צבא חזק?

שלי יחימוביץ': אני רוצה לברך את סגן השר על הפיילוט.

שלי יחימוביץ': במקרה הזה פיילוט טוב.

שלי יחימוביץ': פיילוט זאת מילה רעה.

שלי יחימוביץ': .

מוריה אשכנזי: בוא נקרא לזה הלאמה.

שלי יחימוביץ': גם חוק הסדרים זאת מילה רעה.

שלי יחימוביץ': תארי לעצמך שאם כל חוק ההסדרים היה מלא בדברים טובים לא היית כל כך עוינת אותו.

אורלי לוי אבקסיס: אחרית הימים.

שלי יחימוביץ': אני ממש מכבדת ומעריכה את סגן השר על כך שהוא שר הבריאות הראשון מזה 15 שנה שהשירות הזה מופרט, שמצליח לגלגל פיילוט כזה באזור הדרום שהוא הכי קשה ומאתגר.

שלי יחימוביץ': אנחנו צריכים באמת לברך על זה - מדובר כאן בסוג של מהפיכה - ולפעול ולדאוג שזה לא יישאר רק באזור הדרום אלא יהיה ברחבי כל הארץ.

עפו אגבאריה: אני אתחיל ממה שאמרה עמיתתי, שלי.

עפו אגבאריה: גם אני רוצה לברך את השר על המאמץ שהוא עושה בעניין הזה, של לקדם את הרפואה המונעת ואת הרפואה הדחופה.

עפו אגבאריה: זה שהוא החזיר את האזור הפריפרי ביותר, אולי, לחיק משרד הבריאות - הוא אולי המקום הכי קשה במדינה - אני חושב שזה דבר מבורך.

עפו אגבאריה: זה רק מראה שאולי הפריפריה תזכה קצת יותר לתשומת לב בעניין הזה.

עפו אגבאריה: אני גדלתי בבית ספר שלא הייתה אחות כל הזמן, היא ביקרה לפחות פעמיים בשבוע.

עפו אגבאריה: אני זוכר שהייתה איזו מרפאה קטנה של אם וילד בכפר.

עפו אגבאריה: האחות הייתה באה פעמיים בשבוע.

עפו אגבאריה: זה היה טוב.

עפו אגבאריה: אני אזכיר שלא היו אחיות מהמגזר הערבי.

עפו אגבאריה: היא הייתה יהודייה.

עפו אגבאריה: קראו לה דורה.

עפו אגבאריה: היא לא רק הייתה בודקת אם אנחנו בריאים או לא, אלא בודקת אם הציפורניים נקיות, אם השיער נקי.

עפו אגבאריה: זה רק מראה שהייתה איזו שהיא דאגה לבריאות האנשים, לבריאות הילדים.

עפו אגבאריה: מה קורה עכשיו?

עפו אגבאריה: שני הצדדים לא מרוצים.

עפו אגבאריה: לא האחיות ולא הילדים.

עפו אגבאריה: האחיות לא מקבלות את.

עפו אגבאריה: .

אורלי לוי אבקסיס: את המינימום אפילו.

עפו אגבאריה: האחיות לא מקבלות את הסיפוק מהמקצוע שלהן, הן לא עושות את המחויבות שהן כשליחות רוצות לעשות.

עפו אגבאריה: הילדים לא מקבלים את הטיפול שאנחנו צריכים ומחויבים לתת להם.

עפו אגבאריה: לא מזמן דיברנו על הילדים עם סוכרת נעורים.

עפו אגבאריה: אמרנו שאם היו אחיות בבתי הספר זה אולי היה חוסך את המלווים שאנחנו מבקשים ממשרד הבריאות שיהיו באותה מסגרת זמן שהם בבית הספר.

עפו אגבאריה: זה כל כך חשוב.

עפו אגבאריה: הבעיה היא לא החברות או הקבלנים, הבעיה היא השיטה.

עפו אגבאריה: השיטה מאוד לא טובה.

עפו אגבאריה: הקבלנים רוצים להרוויח ולתת שירות כשנותנים להם רק לפי ראש.

עפו אגבאריה: מעבר לחיסונים יש גם את כל הדברים האחרים של הגדילה, של השמנת היתר שילדים עכשיו סובלים מזה יותר מאשר בכל תקופה אחרת ולא ניתן מענה.

עפו אגבאריה: אני מקווה מאוד שהעניין של הנגב זה לא רק פיילוט בשביל לבדוק, אלא זה דבר שחזר ללא דרך חזרה לקבלנים ושיטה להחזיר את כל השירות למשרד הבריאות גם במחוזות אחרים.

אורלי לוי אבקסיס: העלית פה נקודה מאוד חשובה.

אורלי לוי אבקסיס: הקבלנים עובדים לפי רשימה סגורה של מה הם צריכים לספק, של מה הם צריכים לתת.

אורלי לוי אבקסיס: עבור כל דבר נוסף שמשרד הבריאות רוצה להכניס לאותו סל הוא יצטרך לשלם אקסטרות.

אורלי לוי אבקסיס: זה צ'ק ליסט.

אורלי לוי אבקסיס: אתה רוצה לעשות עכשיו תכנית למניעת השמנה בקרב ילדים?

אורלי לוי אבקסיס: לך תמצא לזה את המדריכים, לך תמצא לזה את התקציבים, לך תמצא מי שיעביר את זה.

רות דיין מדר: אנחנו מברכים את סגן השר ליצמן על כך שהאחיות יעבדו דרך משרד הבריאות בדרום.

רות דיין מדר: אנחנו חוזרים ומציעים שאנחנו, כשלטון מקומי וכרשויות מקומיות, נעסיק את האחיות כמעסיק אחראי, כאשר משרד הבריאות יתקצב וינחה מקצועית את האחיות.

רות דיין מדר: אני מאמינה שבכך נגיע.

רות דיין מדר: .

רות דיין מדר: במידה ולא נוכל להחזיר את כל האחיות להיות עובדות של משרד הבריאות, לפחות הן תוכלנה לעבוד כעובדות של הרשויות המקומיות, עם כל התנאים והחוזים הנלווים.

רות דיין מדר: הן תרגשנה שיש כתובת ובית מבחינה מקצועית, לא שכל יום מעבירים אותן מגוף לגוף.

רות דיין מדר: משרד הבריאות ידע לעבוד בשיתוף פעולה עם השלטון המקומי.

רות דיין מדר: אנחנו חוזרים ומציעים את הבקשה בפני סגן שר הבריאות, ליצמן, מנכ"לו והסתדרות האחיות.

רחל אדטו: יש מונח שקוראים לו "יוצא וחצי תאוותו בידו".

רחל אדטו: זה פחות או יותר מה שקורה כרגע במכרז.

רחל אדטו: רוצים להפוך את השירות הזה לשירות שהמדינה אחראית, אבל פה אנחנו רק רואים איזה פלח, איזה פיילוט.

רחל אדטו: אני תמיד פוחדת שדברים זמניים הופכים להיות דברים קבועים.

רחל אדטו: ההסתייגות שלי היא בנושא של הרופאים.

רחל אדטו: כמובן אני לא אגיד לגבי מספר התקנים של האחיות, אבל בוודאי עצם הרעיון של ביטול בדיקת רופא בכיתה א' זה מאוד משמעותי.

רחל אדטו: אני חושבת שזה מאוד משמעותי שתלמיד שנכנס לבית ספר ייראה פעם אחת במהלך שנותיו בבית ספר על ידי רופא, לא רק על ידי אחות.

רחל אדטו: עצם העובדה שמהמכרז הזה מחקו את הרופאים מהבדיקה בכיתה א' היא בעייתית.

יצחק קדמן: מאחר וקודמיי עסקו בזיכרונות מימי בית הספר שלהם אני מוכרח להגיד לכם שאני זוכר את אחות בית הספר בתחום שלא הוזכר פה.

יצחק קדמן: כשכאבה למישהו מהילדים הבטן – לפעמים זה היה מנסיבות נפשיות ולא פיזיולוגיות - היינו הולכים לחדר האחות והיא הייתה עושה לנו תה בכוס שעשויה מחומר - אני לא יודע אם קיים כיום - שנקרא "בקליט".

יצחק קדמן: אז זה היה קיים.

יצחק קדמן: הטעם של כוס התה עדיין על שפתיי.

יצחק קדמן: אם נוסטלגיה, אז תרמתי את חלקי.

יצחק קדמן: לגופו של עניין.

יצחק קדמן: הבעיה הרבה יותר חמורה ממה שאנחנו מזכירים פה.

יצחק קדמן: סמוך לכניסת סגן השר לתפקיד הוא קיבל אותנו לפגישה.

יצחק קדמן: אחד הדברים שהעלינו אז היה הנושא הזה.

יצחק קדמן: הוא אמר: "אתה יודע שאני הייתי נגד העניין הזה".

יצחק קדמן: הוא הוסיף משפט - בדקתי במקורות שלנו, לא מצאתי אותו – "אבל מה אעשה, אי אפשר להחזיר את הגלגל אחורנית".

יעקב ליצמן: רשמתי לי להגיד לך את זה היום.

יצחק קדמן: במקורותינו לא מצאתי שאי אפשר להחזיר את הגלגל אחורנית.

יצחק קדמן: הוכחת עכשיו שאפשר להחזיר את הגלגל אחורנית.

יצחק קדמן: אני רק קורא לך להחזיר את הגלגל בסיבוב שלם, לא חצי סיבוב, לא רבע סיבוב.

יצחק קדמן: אם לתמצת את הדבר הנוראי שקרה פה בשנים האחרונות, אז מדינת ישראל החליטה לתת לתלמידים שירות פחות טוב ביותר כסף.

יצחק קדמן: לא רק שזה מזעזע מבחינת הפגיעה בתלמידים, זה עוול נוראי למדינה שאומרת שאין לה משאבים.

יצחק קדמן: מי ישלם על הכסף הזה שנזרק לשווא?

דב חנין: הטענה היא רק שזה שירות פחות טוב ביותר כסף.

יצחק קדמן: זה בדיוק מה שאמרתי.

יצחק קדמן: במדינה מתוקנת מישהו היה נותן את הדין על כך ונדרש להחזיר את הכסף שהוא בזבז לאוצר המדינה.

יצחק קדמן: אני רק רוצה להזכיר מילה אחת.

יצחק קדמן: זה לא רק עניין של חיסונים, זה עניין של תפישה.

יצחק קדמן: .

עפו אגבאריה: דיברנו קודם על 10 מיליון.

עפו אגבאריה: אפשר היה לחסוך את זה פה.

יצחק קדמן: הרבה יותר.

יצחק קדמן: זה עניין של תפישה כוללת של בריאות בבית ספר.

אורלי לוי אבקסיס: אתה יודע כמה חיסונים נוספים, פרופ' איתמר גרוטו, היה אפשר להכניס לרפואה המונעת מהחיסכון של ההוצאה מעבר למה שתוכנן?

יצחק קדמן: הנתונים שלנו מראים – אנחנו נציג הבוקר את השנתון בוועדה משותפת של ועדת העבודה והוועדה לזכויות הילד - שהייתה ירידה דרסטית בשנים האחרונות בבדיקות ראייה ושמיעה.

יצחק קדמן: צריך להבין את זה.

יצחק קדמן: זה לא רק העניין הרפואי.

יצחק קדמן: ילד שלא רואה טוב ולא שומע טוב מתחיל לרדת בלימודים כי הוא לא מצליח לקרוא מהלוח.

יצחק קדמן: אף אחד לא מבין למה הילד הזה עצלן.

יצחק קדמן: זאת פגיעה – יש פה נציגה של משרד החינוך, היא יכולה להעיד - חמורה מאוד בלימודים של התלמידים.

יצחק קדמן: אם לא בודקים, אם לא עושים סקרינינג של כל הבעיות, אם זה גדילה, צמיחה, עודף משקל, תת משקל, אז התלמיד הוא לא תלמיד.

יצחק קדמן: אני קורא לסגן השר.

יצחק קדמן: מה שהוא התחיל בלעצור את הגלגל במרוץ המטורף להפרטה יבורך, אבל צריך לעצור את הגלגל לחלוטין.

יצחק קדמן: בואו נחזיר את הגלגל חזרה, ניתן למדינה לעשות את מה שהיא עשתה כל כך הרבה שנים וכל כך טוב, בשביל לחסוך כסף ובשביל בריאות התלמיד.

אורלי לוי אבקסיס: חבר הכנסת אלדד, אתה פה בכובע של חבר כנסת, בכובע של רופא או בכובע של שניהם ביחד?

אריה אלדד: אני חושב שאני בא לדיון כזה בשני הכובעים.

אריה אלדד: אני מנסה להביא את מה שלמדתי בחיים המקצועיים לשולחן הוועדה.

אריה אלדד: אני לא מתגעגע ל"בקליט", אני מתגעגע לאיכות הרפואה המונעת שהייתה.

אריה אלדד: "בקליט" לא עושה לי שום גלי נוסטלגיה.

אריה אלדד: יודעים, לדעתי, לעשות כוסות טובות יותר ורפואה טובה יותר.

אריה אלדד: חבל לי ששפכנו יחד עם כוס ה"בקליט" גם את איכות הרפואה המונעת שהייתה בבתי הספר.

אריה אלדד: לכאורה, מה הטעם בדיון הנוסף הזה?

אריה אלדד: כבר היינו פה שוב ושוב, טחנו את אותם נימוקים.

אריה אלדד: יש כאן מסוג הדיונים של מים שחקו אבן.

אריה אלדד: אני חושב שאנחנו לאט לאט נצליח לסובב את הגלגל הזה אחורה.

אריה אלדד: כבוד סגן השר ודאי יודע שאת מה שמקלקלים אפשר לתקן.

אריה אלדד: אנחנו בסיטואציה שאנחנו יכולים לתקן.

אריה אלדד: אני קורא למשרד לשים את כל כוחו מאחורי הפיילוט בדרום כדי להוכיח הצלחה, כדי לבוא ולהראות שמה שטענו שכבר אי אפשר, שכבר ממילא אין אחיות וכבר לא רוצים את הדברים.

אריה אלדד: .

אריה אלדד: אם נוכיח הצלחה..

אריה אלדד: כמו שהאוצר תמיד ידע לייבש ולהוכיח כישלון, אנחנו מאחורי הפיילוט יכולים להוכיח הצלחה.

אריה אלדד: זה יכול לקדם את העניין.

אריה אלדד: אולי באווירה הכללית של ערב בחירות או ערב ערב בחירות הממשלה תרצה להיטיב עם העם.

אריה אלדד: זאת אחת הדרכים היותר יעילות להיטיב עם העם, כפי שנאמר לא פעם בדיון הזה, בצירוף חיסכון כספי לא פשוט.

אורלי לוי אבקסיס: אז פתרנו שתי בעיות.

אורלי לוי אבקסיס: יש לנו את ההסתדרות שנלחמת על התנאים של עובדי הקבלן ולהחזיר אותם.

אורלי לוי אבקסיס: הם נמצאים עכשיו במו"מ עם האוצר.

אורלי לוי אבקסיס: למה שלא נתחיל מפה?

אורלי לוי אבקסיס: גם נדאג לבריאות הילדים, גם נראה שאנחנו בהחלט מנסים – כמו שיוצאים בהצהרות באוצר - להפחית את עובדי הקבלן בשירות הציבורי.

אורלי לוי אבקסיס: בואו נראה איך אנחנו מיישמים הלכה למעשה הצהרות במעשים.

יונה עמיתי: התראנו בעבר על ששיטת ההפרטה מועדת לכישלון בהיבט המקצועי, מינהלתי ותקציבי, שלא לדבר על האידיאולוגיה כפי שהוזכר על ידי הח"כים הנכבדים.

יונה עמיתי: כבר שמענו שהשירות עולה יותר כסף ונותן פחות שירות .

יונה עמיתי: הוא גם זגזג הרבה בשנים האחרונות מספק לספק, החליף את השירות באמצע שנת לימודים, שזאת טעות מינהלתית קשה ביותר, ועכשיו הוא נקלע לקשיים בהכרעה.

יונה עמיתי: אני חושב שיש ערך מוסף לדיון הזה מעבר למה שהיה בעבר.

יונה עמיתי: הוא מעמיד אותנו בשנת 2012, שבועיים וחצי אחרי היום שבו השירות היה צריך ללכת לשיטה חדשה.

יונה עמיתי: אנחנו עדיין לא שם.

יונה עמיתי: זה מעיד על הקושי העצום שיש למשרד להכריע מי הספק הנכון לפי התחשיבים השונים.

יונה עמיתי: אני מודיע לכם, באחריות, שהקושי הזה להעריך את העלויות הוא לא רק חד-פעמי בהכרעה מי הספק, אלא הוא קושי שיהיה כל חודש וכל שנה בשיטת התקצוב והתחשוב כמה לשלם, למי לשלם.

יונה עמיתי: פלונטר גדול מאוד.

יונה עמיתי: צרך להתיר אותו ולו רק מהסיבה הזאת.

יונה עמיתי: אחרי כל מה שנאמר פה זה ברור שהרפואה המונעת לילדים היא תשתית לאומית.

יונה עמיתי: לא רק רכבות וכבישים זה תשתיות לאומיות.

יונה עמיתי: זה צריך להיות ברמת הקונספט מוכרע חד וחלק מעבר לנושא הארגוני, התקציבי והמנהלתי שנכשל פעם אחרי פעם.

יונה עמיתי: אני חושב שבשלב הזה, אחרי כל כך הרבה ישיבות וכל כך הרבה כישלונות, הגיע הזמן להכרעה חדה להחזרת השירות באופן מוחלט לידי המדינה, לתקציב ראוי, כדי שהשפיות תנצח, ההיגיון ינצח ואז נחזור לשירות.

יונה עמיתי: אני פרשתי מהמשרד על רקע הנושא הזה לפני 4,5 שנים.

יונה עמיתי: התראתי בפני כל פורום.

אורלי לוי אבקסיס: למי שלא יודע, תגיד את תפקידך בעבר במסגרת משרד הבריאות.

יונה אמיתי: ניהלתי את המחלקה לאם, לילד ולמתבגר, שיחד עם האחיות הובילה שירות של 150 רופאים, 1500 אחיות לתפארת, באופן סדיר, בתקציבים נמוכים יותר.

יונה אמיתי: שירות הרבה יותר סדיר .

יונה אמיתי: אני מאמין שבשביל תקציב כזה המדינה, משרד הבריאות יכול ורוצה ומסוגל לתת שירות הרבה יותר מסודר, מותאם כמובן תקציבית לגדילה.

יונה אמיתי: .

יונה אמיתי: אם כבר הולכים לשינוי רדיקאלי אני מציע לראות מה קורה עם תלמידי החטיבה העליונה, כיתות י' עד י"ב.

יונה אמיתי: יש שירות אחר, אחיות אחרות, שיטה אחרת.

יונה אמיתי: צריך לאחד את השירות מא' עד י"ב תחת אותה קורת גג, אותו ניהול, אותו תקציב ואותו רצף.

קריאה: הייתי מכניסה גם את החינוך המיוחד.

אורלי לוי אבקסיס: אנחנו יותר מידי שומעים פה – אני חייבת להגיד שהדעות ממש לא מגוונות – שכולם מדברים בפה אחד.

אורלי לוי אבקסיס: כולם כל כך מסכימים, שחייבים לשבור את זה ולפנות למשרד האוצר.

אורלי לוי אבקסיס: בוא תאתגר אותנו ותגיד לנו למה כולנו כל כך טועים ודווקא המשרד שלך הוא הצודק הגדול.

דב חנין: תפתיע אותנו.

ערן הכהן: אף אחד לא טועה פה.

ערן הכהן: כולם רק משווים את המודל החדש היום למודל היסטורי של אחות בכל בית ספר.

ערן הכהן: סליחה, חבר הכנסת דב חנין, לפחות ברוב בתי הספר או בחלק לא היה.

ערן הכהן: אני מצטט ממה שאמרת.

ערן הכהן: בפועל אם אותו מודל היה מסופק היום, לא משנה אם על ידי המדינה או על ידי ספק חיצוני, אז הייתה אחות בשישית מבתי הספר.

דב חנין: למה?

עפו אגבאריה: איפה שלא היה לקחו ממקומות אחרים.

אורלי לוי אבקסיס: היא גם לא חייבת להיות 6 ימים בשבוע ולאורך כל שעות הלימודים.

אורלי לוי אבקסיס: בהחלט אם יש שניים, שלושה בתי ספר קרובים אחד לשני תהיה להם את אותה אחות שתתחלק באותה משרה.

אורלי לוי אבקסיס: היא תהיה לפחות יום, יומיים.

מוריה אשכנזי: מדובר באחות אחת שמועסקת במשרה שלמה על 1600 תלמידים.

ערן הכהן: המודל של פעם שהייתה אחות קבועה לכל בית ספר - כולם מכירים - ויש לה זמן להכין תה לילדים זאת לא המציאות כיום.

דב חנין: למה?

דב חנין: מדינת ישראל נעשתה יותר ענייה?

ערן הכהן: זאת לא המציאות כיום.

דב חנין: תעודדו עוד נשים לעבוד בזה.

אורלי לוי אבקסיס: הפרוטוקול לא נמצא מולי, אבל יש לי זיכרון מאוד מאוד חד.

אורלי לוי אבקסיס: יש משהו בציניות שלך ובנתונים המאוד לא נכונים, כמו שעשית במפגש שהיה פה בישיבה הקודמת שאמרת שלפי הטענות שלנו או הבקשות שלנו השירות הזה יעלה למדינה מיליארד.

ערן הכהן: נראה לי שאת מתכוונת ליאיר שהיה פה.

אורלי לוי אבקסיס: לא משנה.

אורלי לוי אבקסיס: היה נציג של משרד האוצר שבא לפה וניסה להפחיד אותנו בנתונים כל כך שגויים.

אורלי לוי אבקסיס: אנחנו, חברי הכנסת, צריכים להתייחס למה שהאוצר אומר כמו אל תורה מסיני.

אורלי לוי אבקסיס: אתם עושים טעויות, לא עושים שיעורי בית, זורקים מספרים באוויר.

ערן הכהן: גם לפי המודל ההפעלה החדש של משרד הבריאות בדרום, ששם יש יותר אחיות יחסית לתלמידים בגלל שהאזור יותר גדול, יש אחות אחת ל-5 בתי ספר ובמרחקים יותר גדולים.

ערן הכהן: זה מודל ההפעלה שמשרד הבריאות בחר להפעיל בגלל המציאות.

אורלי לוי אבקסיס: לפי הקריטריונים של משרד הבריאות זה 1 ל-1600 ילדים.

אורלי לוי אבקסיס: לפי מה שקורה היום זה 1 ל-5000 ילדים.

ערן הכהן: 1 ל-1600.

ערן הכהן: ממוצע הילדים בבית ספר זה 300, לכן זה מסתדר עם מה שאני אומר, שזה 1 ל-5 בתי ספר.

עפו אגבאריה: אם בבית ספר יש 300, אז 5 בתי ספר זה 1500, זה לא 5000.

עפו אגבאריה: בדרום אני לא מכיר..

אורלי לוי אבקסיס: היום השירות זה אחות אחת ל-5000 ילדים, כאשר הקריטריונים של משרד הבריאות זה 1 ל-1600.

יונה אמיתי: וזה עולה יותר כסף.

מוריה אשכנזי: ופחות אחיות.

ערן הכהן: עלות ההפעלה בדרום היא קצת מעל להערכה שלנו למכרז.

ערן הכהן: זה נובע מכל מיני תנאי שטח, לכן אין לי עכשיו בסיס להגיד שהמדינה מפעילה את זה הרבה יותר יקר.

ערן הכהן: בדרום המדינה מפעילה.

ערן הכהן: .

אורלי לוי אבקסיס: בתל אביב לא תצטרכו לנסוע הרבה, יש הרבה בתי ספר על שטח ריבועי מאוד קטן.

ערן הכהן: בדקתי את זה.

אורלי לוי אבקסיס: תגיד את זה מראש.

ערן הכהן: אמרתי מראש.

אורלי לוי אבקסיס: אל תעלה טענה שאין ממש.

ערן הכהן: זה בטח לא יותר זול.

יצחק קדמן: אתם לא סופרים את העזרה הראשונה ואת מה שאתם משלמים למד"א ולנטלי על העזרה הראשונה.

יצחק קדמן: זה לחוד 20 מיליון שקל.

יצחק קדמן: אתם כל הזמן עושים קומבינציות ומניפולציות של מספרים.

יצחק קדמן: תקרא בדוח מבקר המדינה - אני לא אומר כלום – את מה שהוא אמר.

ערן הכהן: אתה מעיר טענות באוויר שאינן נכונות למכרז הקיים היום.

אורלי לוי אבקסיס: עשיתם חישוב מחודש מאז הוועדה האחרונה?

אורלי לוי אבקסיס: שלחנו אתכם לעשות שיעורי בית.

אורלי לוי אבקסיס: עשיתם חישוב מחודש?

אורלי לוי אבקסיס: אנחנו עשינו.

ערן הכהן: לפני כחצי שנה, לבקשת סגן השר ליצמן ובתיאום איתנו, הוחלט לעבור למודל הפעלה בדרום ובאשקלון.

ערן הכהן: .

יעקב ליצמן: בהסכמה, לא בתיאום.

ערן הכהן: בהסכמה.

ערן הכהן: הוחלט לעבור למודל הפעלה שהמדינה תפעיל בדרום ובאשקלון.

ערן הכהן: שם משרד הבריאות זיהה מספר בעיות.

ערן הכהן: בשאר הארץ ייצאו למכרז הפעלה חדש במקביל להרחבת הסטנדרטיזציה, השירות והסכום בכ-30% ביחס למודל ההפעלה הקודם.

ערן הכהן: מודל ההפעלה הורחב בכ-30%.

ערן הכהן: לגבי האחיות.

ערן הכהן: האחיות חתמו על הסכם קיבוצי עם הספק הקודם.

ערן הכהן: לפי הנתונים שיש לנו, הן ממש לא מרוויחות פחות.

ערן הכהן: .

מוריה אשכנזי: לא דיברנו על שכר.

אורלי לוי אבקסיס: לא מדברים על שכר, מדברים על תנאי עבודה.

ערן הכהן: הן ממש לא מרוויחות פחות מאשר מה שהן הרוויחו מהמדינה.

דב חנין: אתה מוכן להיות אחות בית ספר?

ערן הכהן: אני מוכן להיות מורה בבית ספר.

ערן הכהן: הייתי.

אורלי לוי אבקסיס: עשית הסבה מקצועית.

אורי אורבך: היית עובד קבלן, או ש..?

רחל אדטו: דנים, אבל בינתיים יש הודעה שהמכרז בוטל על ידי.

רחל אדטו: .

אורלי לוי אבקסיס: אחרי שמשרד האוצר אמר מיליארד הוועדה שלחה אותו לעשות שיעורי בית.

אורלי לוי אבקסיס: עשיתם או לא עשיתם שיעורי בית?

אורלי לוי אבקסיס: יש לך כמה זה יעלה 1 ל-1600 תלמידים?

אורלי לוי אבקסיס: יש לך מספרים לתת לי?

ערן הכהן: זה בדיוק העלות שהיום המדינה מעריכה במכרז.

ערן הכהן: אני לא יכול לפרט אותם.

אורלי לוי אבקסיס: פעם הבאה תבוא עם שיעורי בית.

אורלי לוי אבקסיס: זה ממש לא בסדר לא לכבד את חברי הכנסת, לא לכבד את הוועדה ולא לעשות את מה שנדרש ממך.

אורלי לוי אבקסיס: על מה משלמים לך?

אורלי לוי אבקסיס: אם הייתי הבוס שלך הייתי עושה שיקולים כמה אתה עובד נטו.

אורלי לוי אבקסיס: אולי באמת צריך לעבוד אתכם לפי תפוקה.

אורלי לוי אבקסיס: שלחו אתכם.

אורלי לוי אבקסיס: אמרתם פה שיעלה מיליארד שקל.

אורלי לוי אבקסיס: לא היה בין זה לבין המציאות ולו החיבור הכי קטן.

אורלי לוי אבקסיס: שלחנו אתכם לבדוק כמה יעלה לפי הקריטריונים של משרד הבריאות, שזה אחות אחת ל-1600 ילדים.

אורלי לוי אבקסיס: יש לך את המספר או אין לך את המספר?

אורלי לוי אבקסיס: עברו כמה חודשים מאז.

אורלי לוי אבקסיס: כמה לוקח למשרד האוצר לעשות חישוב כל כך פשוט?

ערן הכהן: אני לא יכול לפרט כמה אנחנו מעריכים שהמכרז יעלה, כי יש מכרז.

אורלי לוי אבקסיס: אנחנו לא מדברים על המכרז, אנחנו מדברים על עלות.

אורלי לוי אבקסיס: אנחנו נגיש בשם הוועדה הערה למשרד האוצר על כך שהנציגים לא באים עם שיעורי בית כאשר הם נדרשים ללכת לעשות שיעורי בית.

אורלי לוי אבקסיס: הדיון האחרון היה ב-22 בנובמבר.

אורלי לוי אבקסיס: מאז ועד עכשיו המספר המטורף הזה עומד באוויר, כאשר לנו יש נתונים אחרים לגמרי לפי הקריטריונים של משרד הבריאות.

יעקב ליצמן: עצם זה שבאתי לוועדה זאת הפעם השלישית בנושא הזה מראה לכם שאני מייחס חשיבות לנושא הזה.

אורלי לוי אבקסיס: אנחנו מאוד מעריכים.

יעקב ליצמן: אני אפילו רואה את זה בחשיבות עליונה.

יעקב ליצמן: אמרתי גם שכשאני בא לכאן זה לא פופולארי.

יעקב ליצמן: אני אגיד את כל מה שאני חושב ואת הכל הכי פתוח.

יעקב ליצמן: זאת הדרך ללבן בעיות.

יעקב ליצמן: זה לא אומר שאם יש חילוקי דעות בטיפול ובדרכים איך לעבוד אנחנו חלוקים בהרבה לגבי מה שצריך להיות.

יעקב ליצמן: המכרז בוטל אתמול בלילה.

יעקב ליצמן: את הדרכים, את הסיבות, את הפרטים אני אשאיר ליועץ המשפטי של ועדת המכרזים להגיד.

יעקב ליצמן: הוא יפרט.

אורלי לוי אבקסיס: מה זה אומר אם הוא בטל?

יעקב ליצמן: הוא יסביר את התהליך.

אורלי לוי אבקסיס: מה שיוצא זה שנטלי ממשיכה עד סוף השנה, נכון?

יעקב ליצמן: הוא יסביר.

יעקב ליצמן: היות וזה נושא משפטי ואני לא יודע אם כל מילה שאני אגיד נכונה או לא..

יעקב ליצמן: הוא יועץ משפטי, עדיף שהוא יגיד את זה.

יעקב ליצמן: אנחנו צופים שנצטרך לפנות לבית משפט.

יעקב ליצמן: אני מניח שגם אחרים יפנו.

יעקב ליצמן: אני צריך להיות זהיר מאוד.

יעקב ליצמן: הוא יסביר על אף שאני יודע מה קורה.

יעקב ליצמן: מי שאומר לכם שאפשר להחזיר את הגלגל אחורה בבת אחת זה לא נכון.

יעקב ליצמן: בדף היומי של היום הגמרא אומרת: "תפסת מרובה - לא תפסת, תפסת מועט - תפסת".

יעקב ליצמן: כך הגמרא אומרת גם בדברים אחרים.

יעקב ליצמן: זה הכלל שצריך להיות.

דב חנין: הדגש על המילה "תפסת".

יעקב ליצמן: אני תיקנתי את פקיד האוצר ואמרתי בהסכמה במקום המילה "תיאום".

יעקב ליצמן: הייתה ישיבה אצלי במשרד על הנושא של בריאות התלמיד.

יעקב ליצמן: האוצר ישב, המשרד ישב ואני הכרעתי בתוך הישיבה.

יעקב ליצמן: זה היה בלי תיאום עם האוצר, בלי הסכמה, בלי לשאול אף אחד, גם לא בתוך המשרד שלי.

יעקב ליצמן: החלטתי שאני אקח את הדרום, שהוא הכי קשה, הכי מאתגר – שלא יספרו לכם סיפורים - הכי מוזנח.

יעקב ליצמן: הכנסתי לתוכו גם את אשקלון.

יעקב ליצמן: מי שיודע גיאוגרפיה - אני לא – מבין שאנחנו מדברים על בין 16 ל-20 אחוז מהילדים בארץ.

יעקב ליצמן: אמרתי שאת זה משרד הבריאות הולך לעשות .

יעקב ליצמן: לא עשיתי דיון.

יעקב ליצמן: אני חייב להגיד שהאוצר הסכים.

יעקב ליצמן: עכשיו אני רוצה להסביר מה הצעד הזה, מה עשיתי, מה לא עשיתי, מה יכולתי ומה לא יכולתי.

יעקב ליצמן: אמרתי שני דברים.

יעקב ליצמן: היות שאני לא חושב שהבחירות בקרוב, על אף שכולם חוששים מזה, אני אגיד כמה דברים.

יעקב ליצמן: אם, בזמנו, בקדנציה הקודמת, כולם היו מתנגדים, אז היום -אני מבטיח לכם - כל ההפרטה הזאת לא הייתה קורת .

יעקב ליצמן: אני זוכר.

יעקב ליצמן: היינו בוועדה, לחמנו.

יעקב ליצמן: מוריה, נכון?

מוריה אשכנזי: ועוד איך נכון.

יעקב ליצמן: אם היה לנו אז את הכוח של כולם זה לא היה קורה.

יעקב ליצמן: עובדה שלא קרה.

יעקב ליצמן: נכנסה ההפרטה.

יעקב ליצמן: מי שאומר לכם שבן לילה מבטלים מכרז, מביאים 450,500 תקנים, עובד עליכם בעיניים.

יעקב ליצמן: אני לא שם.

יעקב ליצמן: אני לא עובד עליכם בעיניים.

יעקב ליצמן: אני רוצה שתהיה אמת, שבמה שאני עושה אני אצליח.

יעקב ליצמן: אני חייב להגיד לכם שתגברנו בדרום בכוח אדם.

יעקב ליצמן: אנחנו הולכים להביא יותר אחיות, כי זה מוזנח על גבול פשע.

יעקב ליצמן: אני, ליצמן, אומר לכם, אני לא מפחד.

יעקב ליצמן: אתם יכולים לצטט אותי.

יעקב ליצמן: כל השנים מוזנח.

יעקב ליצמן: פעם אחת צריך לקחת.

אורלי לוי אבקסיס: כמה זמן תקופת הניסיון הזאת שצריך להראות שזה מצליח?

יעקב ליצמן: זה לוקח שנתיים.

אורלי לוי אבקסיס: אנחנו בבעיה.

אורלי לוי אבקסיס: אם חוק חינוך חינם מגיל 3 הולך להיות כבר מעכשיו לספטמבר ועל זה אפשר לעשות היערכות ארצית, אז מה זה לקלוט בשביל המדינה עוד אחיות?

אורלי לוי אבקסיס: זה peanuts לעומת זה.

יעקב ליצמן: אנחנו הולכים לתגבר בכסף וגם בכוח אדם.

יעקב ליצמן: אנחנו רוצים להצליח, רוצים לשפר ולהביא את זה לרמה שזה צריך להיות.

יעקב ליצמן: אנחנו נעשה את זה.

יעקב ליצמן: אני מבטיח אישית לוועדה - בלי נדר - שאני אעמוד עם היד על הסטופר ואפקח בכל שבוע – עשיתי את זה בקדנציה קודמת עם נטלי – באופן מיידי.

יעקב ליצמן: לא רק שאני אבדוק, אני גם אסייר, אני אעשה ביקור פתע.

יעקב ליצמן: אתם יודעים שאני אוהב ביקורי פתע.

יעקב ליצמן: אתמול הייתי באמצע הלילה בסורוקה.

יעקב ליצמן: ד"ר קדמן, אתה יודע שיש כמה דברים שפעם עשו בבתי ספר והיום עושים בבתי חולים.

יעקב ליצמן: מיד כשנולדים עושים בדיקות שמיעה לילדים.

יעקב ליצמן: יש דברים שאפילו התקדמנו בהם.

יעקב ליצמן: בדיקות שמיעה לילדים נעשות היום על פי חוק בבתי חולים.

יעקב ליצמן: הם קיבלו כסף.

יעקב ליצמן: היה איזה בית חולים שבהתחלה לא עשה, אז הורדנו לו את הכסף.

יעקב ליצמן: הוא חייב לעשות את בדיקת השמיעה מיד כשהתינוק נולד.

יעקב ליצמן: בכל בתי החולים, לכל הילדים.

יעקב ליצמן: לפחות בקטע אחד השתפרנו.

יעקב ליצמן: זה אוטומטי טוב לכולם.

מאירה בסוק: זה שילד נולד שומע לא אומר שהוא ימשיך לשמוע.

מאירה בסוק: הוא יכול גם להיות חולה.

יעקב ליצמן: הייתי בנהרייה בביקור פתע ביום חמישי, אתמול בלילה בסורוקה.

אורלי לוי אבקסיס: איך אתה עושה ביקורי פתע, הרי הם לא נמצאים בתוך בתי הספר?

אורלי לוי אבקסיס: אתה מגיע ביום שבו אתה יודע שיש חיסונים?

יעקב ליצמן: ביקורי הפתע היו על התפוסה בבתי חולים.

יעקב ליצמן: בתוך ביקור הפתע אחד הדברים שהתעניינתי – לא בגלל הדיון היום.

יעקב ליצמן: .

יעקב ליצמן: אגב, אמרתי שאני אבוא לדיון היום ממזמן.

יעקב ליצמן: שלא תחשבו שבאתי בגלל שביטלו את המכרז.

יעקב ליצמן: הודעתי לפני שביטלו.

אורלי לוי אבקסיס: זה נכון.

אורלי לוי אבקסיס: אתה מכבד את הוועדה הזאת בנוכחות.

יעקב ליצמן: אמרתי שלזה אני בא.

יעקב ליצמן: אני יכול להגיד לכם שהתעניינתי לגבי נושא האחיות בבית חולים, כי גם שם יש בעיה.

יעקב ליצמן: מה שהתברר לי שבצפון יש פחות בעיה, יש אפילו שפע אחיות, בדרום יש מחסור חמור.

יעקב ליצמן: אנחנו צריכים לטפל בזה, ואכן מטפלים בזה.

יעקב ליצמן: הבשורה הטובה היא דווקא ממנהל בית החולים שאמר שהוא קלט בתקופה האחרונה 46 אחיות.

יעקב ליצמן: זה סיפור מדהים, הצלחה מדהימה.

יעקב ליצמן: זה הרבה.

אורלי לוי אבקסיס: מה המשמעות של ביטול המכרז?

אורלי לוי אבקסיס: מה כוונתך כראש המשרד?

יעקב ליצמן: אני אגיד אחרי שעו"ד אילן ידבר.

ישי אילן: כפי שאמר סגן השר, המכרז בוטל.

ישי אילן: אני לא יכול לרדת לכל פרטי ההחלטה כיוון שאני לא יודע אם שלוש המתמודדת קיבלו את ההודעה בצורה מלאה בגלל מערכת הלחצים שהייתה מבחינת הזמן של הדיון כאן.

ישי אילן: אנחנו מחויבים בהודעה לבית המשפט העליון.

רחל אדטו: לפחות.

רחל אדטו: .

ישי אילן: אני יודע שהם קיבלו.

ישי אילן: אני לא יודע אם הם קיבלו את כל הפרטים.

ישי אילן: אני ביקשתי שיודיעו להם.

אורלי לוי אבקסיס: לצערי הרב, שניים מאלה שניגשו למכרז הם בעצם שניים שהפעילו, שניהם נכשלו ושניהם נפלו במבחן בג"ץ.

אורלי לוי אבקסיס: זה משאיר אותנו.

אורלי לוי אבקסיס: .

אורלי לוי אבקסיס: מה האופציות?

אורלי לוי אבקסיס: אחד בלי ניסיון, שניים בניסיונות כושלים.

יעקב ליצמן: המכרז בוטל בגלל העניין הטכני של המכרז, לא בגלל הכישלון.

יעקב ליצמן: אני לא מציע לך לדבר, כי יש כרגע חברה מסוימת שעובדת בבתי הספר.

אורלי לוי אבקסיס: לא כוונתנו להפסיק עכשיו.

יעקב ליצמן: אני לא בטוח שהם לא מצליחים.

אורלי לוי אבקסיס: אין לי בעיה שמבחינת זמן הביניים הזה, עד שיוחלט או משהו כזה, השאלה איך אנחנו נערכים בזמן הזה.

אורלי לוי אבקסיס: נערכים למה?

אורלי לוי אבקסיס: לקליטה מחודשת?

אורלי לוי אבקסיס: להלאמה מחודשת?

אורלי לוי אבקסיס: יש 9 חודשים, שזה לא מעט זמן, רק שיחליט משרד הבריאות לאן הוא רוצה ללכת.

אורלי לוי אבקסיס: אנחנו כח"כים נוכל לעזור מול הרשויות האחרות.

אורלי לוי אבקסיס: יש פה חברים בקואליציה, יש פה חברים שיכולים לתת לנו רוח גבית.

אורלי לוי אבקסיס: השאלה מה הכיוון שמשרד הבריאות מתכוון ללכת בו, כי אם זה שוב פעם למכרזים ושוב פעם ייפלו בהם טעויות, בסופו של דבר הילדים שלנו ישלמו את המחיר.

ישי אילן: הוועדה קיבלה החלטה, שלאחר מכן אושררה על ידי ועל ידי נציג החשב בוועדה, שמבטלת את המכרז בגלל ששלוש ההצעות נפסלו.

ישי אילן: שלוש ההצעות נפסלו בגלל פער גדול מאוד בין הצעות המחיר שלהן לבין הערכה התקציבים המחודשת שנעשתה לשירות.

ישי אילן: שתיים היו הרבה יותר מידי יקרות.

ישי אילן: קבלתן היא כמובן פגיעה בקופה הציבורית בפערים שאי אפשר היה.

ישי אילן: .

אורלי לוי אבקסיס: היה הרבה יותר זול לעשות את זה בעצמנו.

אורלי לוי אבקסיס: את זה אנחנו טוענים כל הזמן.

ישי אילן: גברתי, את מתפרצת לדלת פתוחה.

ישי אילן: מספיק קשה לי להגן על העמדה הזאת גם ככה.

ישי אילן: ההצעה השלישית נפסלה בגלל שהיא הייתה הצעה הפסדית וגירעונית בצורה כזאת שאי אפשר היה להסכים ולקבל שירות כזה.

ישי אילן: אני לא אכנס לכל הפרטים המשפטיים והביסוס המשפטי בעניין הזה.

ישי אילן: כתוצאה מכך ששלוש ההצעות נפסלו ההליך בוטל.

ישי אילן: אחת המציעות קיבלה אפשרות לזכות טיעון, למרות שכל המתמודדות טענו את דבריהן פעמיים בפני משרד הבריאות אחרי שהתבררו הפרטים של הצעות המחיר.

ישי אילן: ההחלטה היא לא סופית.

ישי אילן: במסגרת הליך כזה היא יכולה לשכנע את ועדת המכרזים בכל זאת לבחור בה.

ישי אילן: אם היא תשכנע את ועדת המכרזים לבחור בה היא כמובן תזכה.

ישי אילן: אם לא, ההחלטה הזאת תישאר על כנה.

ישי אילן: במקרה שההחלטה הזאת נשארת על כנה והמכרז מבוטל, אז כמובן שקיימות מספר אפשרויות.

ישי אילן: אפשר לצאת למכרז חדש, אפשר כמובן להחזיר את השירות למדינה.

ישי אילן: אם השר ירשה לי אני גם אומר מה אני אמליץ לוועדת המכרזים לעשות.

אורלי לוי אבקסיס: אנחנו נשמח לשמוע.

ישי אילן: אני יודע, אבל אמרתי לך שאני עובד במשרד מסוים שאני מחויב לו.

יעקב ליצמן: את זה תשאיר לי.

אורלי לוי אבקסיס: אנחנו לא צריכים להיות גאונים גדולים כדי לנחש.

ישי אילן: זה גם לא בהכרח נכון מה שגברתי אמרה, שבקונסטלציה כזאת יש הארכה מאוד ארוכה של השירות עם נטלי, כי כמובן, כפי שהוסבר פה, העניין של העברת מחוז אחד למדינה יכול להיות בקונסטלציה כזאת אפילו לפרק זמן קצר העברה מדורגת של מחוזות אחרים בגלל הנסיבות שנוצרו.

ישי אילן: מה שכן, ואת זה אני יכול להגיד ברשות ובסמכות, המדינה תגיש בקשה לבית המשפט העליון בעניין המשך השירות בכל דרך שלא תהיה.

ישי אילן: היום אנחנו נמצאים במצב שבו השירות ניתן בכפוף להרשאה שהמדינה קיבלה מבית המשפט העליון, שכזכור התערב בפסק דינו של בית המשפט המחוזי שאישר את החלטת ועדת המכרזים.

ישי אילן: בית המשפט העליון חשב אחרת, הוא ביטל את החלטת הוועדה, הוא קצב זמן לתום השירות לספק הנוכחי עד קבלת החלטה חדשה.

ישי אילן: גם זאת הסיבה שאני לא אפרוס בפניכם את ההחלטה במלואה, כי התחייבנו להודיע לבית המשפט העליון על ההחלטה.

ישי אילן: אני חושב שמן הראוי שאנחנו קודם נודיע הודעה מפורטת לחברות, נודיע לבית המשפט העליון, אחרי זה אני אשמח לבוא לכאן ולפרוס את הסוגיה במלואה.

יעקב ליצמן: החברות קיבלו הודעה?

ישי אילן: ההודעה עדיין לא נוסחה בכתב ולא עברה בפרוצדורה הרגילה.

ישי אילן: מכיוון שקיבלתי הודעה בהולה שהולכים להודיע על עצם ביטול המכרז כאן, חשבתי שמן הראוי שלכל הפחות החברות תדענה את העובדה הזאת ולא תשמענה אותה בכנסת.

רחל אדטו: חוסר תום הלב זה שהתנהלה הישיבה כאשר כולם ידעו על כך שבוטל המכרז.

רחל אדטו: אתם נתתם לנהל פה שעה שלמה דיון כאילו שיש מכרז וכאילו התהליך קיים.

רחל אדטו: נודע לי בעקיפין, אחרי שלושת רבעי הזמן, שהמכרז בוטל.

רחל אדטו: זה היה צריך להיות מלכתחילה.

רחל אדטו: היינו צריכים לדעת בשלב א' שהמכרז בוטל.

רחל אדטו: אז האווירה של הדיון הייתה מתנהלת אחרת.

רחל אדטו: אם יש דבר שהוא חוצפה וחוסר תום לב זאת הדרך שנוהל הדבר הזה כאן, שרק ברגע האחרון אנחנו שומעים שהמכרז בוטל.

רחל אדטו: כל הדיון הזה מתנהל סביב המכרז הזה.

רחל אדטו: איזו התנהלות של דיון זה?

ישי אילן: בדיוק ההיפך.

רחל אדטו: אנחנו חלק מהתחרות כאן?

רחל אדטו: אנחנו חלק מהחברות המתחרות שאנחנו צריכים לדעת את זה בדיעבד?

יעקב ליצמן: כך רציתי.

רחל אדטו: חוסר תום לב, חוצפה.

רחל אדטו: זאת לא תשובה.

יעקב ליצמן: בשביל זה יש את ועדת האתיקה.

יעקב ליצמן: תיגשי לשם.

רחל אדטו: זה לא קשור לוועדת האתיקה.

רחל אדטו: זו התנהלות כלפי.

רחל אדטו: .

יעקב ליצמן: אני מוכן להתמודד איתך מי אלופה בחוצפה כאן בכנסת.

רחל אדטו: מאה אחוז, אין שום בעיה.

רחל אדטו: זה הדדי.

אורלי לוי אבקסיס: מה זה אומר מכאן והלאה?

ישי אילן: זה אומר שאנחנו ערוכים למיצוי זכות הטיעון של החברה שקיבלה את זה.

ישי אילן: אחרי שנקבל אותה ועדת המכרזים תבחן ותראה אם ההחלטה הנוכחית עדיין עומדת על כנה.

אורלי לוי אבקסיס: על מה אתה מדבר?

אורלי לוי אבקסיס: על המכרז הישן?

ישי אילן: אני מדבר על זה שהמכרז בוטל בגלל ששלוש ההצעות נפסלו.

ישי אילן: אחת מהחברות קיבלה זכות טיעון.

ישי אילן: אם היא תשכנע אותנו שטעינו היא תזכה.

ישי אילן: אם היא לא תשכנע אותנו ההחלטה תישאר על כנה.

אורלי לוי אבקסיס: זאת שהייתה אמורה לזכות?

אורלי לוי אבקסיס: אם אתם מבטלים מכרז ומשאירים רק את אחת מהחברות להמשיך, אז סלח לי, זה נשמע כמו מכרז תפור.

יעקב ליצמן: מעין שימוע.

ישי אילן: למי שהייתה ההצעה הנמוכה ביותר.

אורלי לוי אבקסיס: מה שאומר שלילדים יהיה את הטיפול הנמוך ביותר.

ישי אילן: לכן פסלנו.

אורלי לוי אבקסיס: ואתם נותנים לה שימוע.

ישי אילן: כן.

ישי אילן: לא מגיע להם שימוע.

ישי אילן: הם קיבלו פעמיים, אבל לפנים משורת הדין אנחנו מאפשרים.

ישי אילן: אם הם ישכנעו אותנו שטעינו נקבל החלטה אחרת.

ישי אילן: אם הם לא ישכנעו אותנו, מה שהם לא הצליחו לעשות פעמיים ועוד פעם בכתב, אז ההחלטה תישאר על כנה, הווה אומר שהמכרז מבוטל.

ישי אילן: בסיטואציה כזאת יש שני אלמנטים שצריכים לבחון אותם.

ישי אילן: אחד זה מה עושים הלאה מבחינת הליך חדש, ככל שיהיה.

ישי אילן: אמרתי כבר את מה שעשוי להיות.

ישי אילן: דבר נוסף זה שאלת המשך השירות עד שיהיה שינוי, ככל שיהיה.

ישי אילן: בזה אמרתי שההמשך הזה יכול להיות בכמה אפיקים, תלוי בבקשה שהמדינה תגיש, ככל שהסיטואציה הזאת תישאר על כנה, לבית המשפט העליון.

ישי אילן: בית המשפט העליון בפסק הדין הקודם שלו, בהחלטה נוספת שהוא נתן אחרי זה, קצב זמן לספק הנוכחי.

מוריה אשכנזי: לכמה זמן?

אורלי לוי אבקסיס: עד ינואר 2012.

אורלי לוי אבקסיס: הוא גם רמז למשרד הבריאות כמה זמן לקחת את זה בחזרה אליו.

אורלי לוי אבקסיס: לא היה צריך להיות כל כך גאון כדי להבין מה אומר שם השופט.

ישי אילן: אם אתם רוצים לדעת, אז אתם שותפים לשופט רובינשטיין שבפסק הדין שלו גם הזכיר את אחות בית הספר שהייתה בזמנו.

ישי אילן: אתם בחברה טובה.

אורלי לוי אבקסיס: הוא גם רמז בעצם זה שהוא החזיר אליכם וביטל את נטלי.

ישי אילן: מה את מצפה ממני כמשפטן כאשר בית המשפט העליון רומז מה עמדתו המשפטית ביחס לשירות הזה?

ישי אילן: יותר ממה שאמרתי אני לא יכול להגיד.

ישי אילן: זה עתיד השירות.

עפו אגבאריה: מה האפשרות הקיימת אחרי זה?

עפו אגבאריה: נניח שיש פסילה.

ישי אילן: מכרז חדש, או להחזיר את השירות למדינה.

אורלי לוי אבקסיס: אלו שתי האופציות שגם פתחנו בהן.

אורלי לוי אבקסיס: אלו האופציות שעומדות לפנינו.

מאירה בסוק: מה זה מכרז חדש?

מאירה בסוק: זה.

מאירה בסוק: .

אורלי לוי אבקסיס: מאחר שנודע לנו גם על ידי היועץ המשפטי וגם על ידי השר על ביטול המכרז, אנחנו עומדים בפני שתי אפשרויות.

אורלי לוי אבקסיס: עד שיוחלט אם לעשות מכרז חדש או עד שתחליט המדינה להעביר את השירות לידיה, אנחנו כוועדה חוזרים על עמדתנו ועל התביעה להחזיר למשרד הבריאות את שירותי הבריאות לתלמיד בכל הארץ.

אורלי לוי אבקסיס: הוועדה תפעל לקידום מהיר של הצעות החוק הפרטיות המחייבות החזרה של מערכת בריאות התלמיד להפעלה ישירה באמצעות המדינה לכשיגיעו לשולחן הוועדה.

אורלי לוי אבקסיס: אנחנו גם נחכה לבדוק מה היה בבית המשפט.

אורלי לוי אבקסיס: אנחנו נמשיך ונעקוב.

אורלי לוי אבקסיס: אנחנו ממליצים למשרד, מאחר שיש 9 חודשים עד שנת הלימודים הבאה, להתחיל ולהיערך לשתי האופציות, כאשר אנחנו ממליצים על האופציה הטובה ביותר לילדים ולחברה, והיא האופציה – אולי היחידה – של החזרת השירות למדינה.

עפו אגבאריה: אי אפשר.

עפו אגבאריה: .

אורלי לוי אבקסיס: אל תדאג, אני בטוחה שבית המשפט גם יאמר את דברו.

אורלי לוי אבקסיס: לא סתם זה מגיע שוב פעם לפתחו של בית המשפט.

אורלי לוי אבקסיס: יש יותר מרמז עבה של בית המשפט שייקחו את זה בחזרה אליהם.

אורלי לוי אבקסיס: פעם אחר פעם כולם נכשלים.

אורלי לוי אבקסיס: אנחנו לא רוצים למצוא את עצמנו במכרז חדש של כאלה שנותנים הצעה נמוכה מידי, או של כאלה שכבר נכשלו.

אורלי לוי אבקסיס: תודה רבה, הישיבה הסתיימה.